JEGYZŐKÖNYV

**Készült:** Délegyháza Község Önkormányzata Képviselő-testülete 2024. december 2. napján 17:00 órakor a Kölcsey Művelődési Központban megtartott közmeghallgatáson.

**Jelen vannak** a jelenléti ív szerint: dr. Riebl Antal – polgármester

Szabóné Pál Orsolya Marianna – alpolgármester

Bednárik László – képviselő

Darabos Zsuzsanna – képviselő

Derzsi Katalin – képviselő

Marossy Károly József – képviselő

Márton Gergő – képviselő

Szabó Csabáné – képviselő késik

Válóczi Tünde – képviselő

dr. Molnár Zsuzsanna – jegyző

|  |
| --- |
|  |
|  |

Hiányzik:-

**dr. Riebl Antal** polgármester köszönti a megjelenteket, és megnyitja az ülést.

Tájékoztatja a megjelenteket, hogy a Közmeghallgatásról videó felvétel készül.

Megállapítja, hogy a Képviselő-testület 8 fővel határozatképes, a jegyzőkönyv hitelesítésére felkéri Derzsi Katalin és Márton Gergő képviselőket.

**dr. Riebl Antal** szavazásra teszi fel a javaslatot.

Képviselő-testület szavazott: (8 fő), 8 igen szavazattal, tartózkodás és nem szavazat nélkül az alábbi határozatot hozta:

**Délegyháza Község Önkormányzata Képviselő-testületének 201/2024. (XII.02.) határozata**

**Délegyháza Község Önkormányzat Képviselő-testülete a 7/2021.(VI.29.) önkormányzati rendelet 26. § (2) bekezdése c) pontja alapján a jegyzőkönyv hitelesítésére Derzsi Katalin és Márton Gergő képviselőket választja meg.**

**Határidő: azonnal**

**Felelős: Képviselő-testület**

**dr. Riebl Antal** javaslatot tesz a napirendi pontokra, miszerint 1. Sirály „strand” üzemeltetési lehetőségei; 2. Tájékoztatás a „Dunavarsány két irányú elkerülését biztosító elkerülő út előkészítése” tárgyú projektről; 3. Tájékoztatás a Délegyháza 030/22 hrsz-ú ingatlanra tervezett gyalogút kialakításáról; 4. Tájékoztatás az új óvoda és bölcsőde építésével kapcsolatban; 5. Egyéb településüzemeltetési ügyek

**dr. Riebl Antal** szavazásra teszi fel a napirendi pontokat.

Képviselő-testület szavazott: (8 fő), 8 igen szavazattal, tartózkodás és nem szavazat nélkül az alábbi határozatot hozta:

**Délegyháza Község Önkormányzata Képviselő-testületének 202/2024. (XII.02.) határozata**

**Délegyháza Község Önkormányzat Képviselő-testülete a közmeghallgatás napirendi pontjának megtárgyalását elfogadja az alábbiak szerint:**

1. **Sirály „strand” üzemeltetési lehetőségei**
2. **Tájékoztatás a „Dunavarsány két irányú elkerülését biztosító elkerülő út előkészítése” tárgyú projektről**
3. **Tájékoztatás a Délegyháza 030/22 hrsz-ú ingatlanra tervezett gyalogút kialakításáról**
4. **Tájékoztatás az új óvoda és bölcsőde építésével kapcsolatban**
5. **Egyéb településüzemeltetési ügyek**

**Határidő: azonnal**

**Felelős: Képviselő-testület**

1. **SIRÁLY „STRAND” ÜZEMELTETÉSI LEHETŐSÉGEI**

**dr. Riebl Antal** elmondja, hogy a Kéktó sétányon az Helyi Építési Szabályzat hatályba lépését követően, a Sirály strand mellett új telekkialakításra kerül sor. Annak érdekében, hogy a Sirály strand elérhető legyen a lakosság számára, illetve a partszakasz rendben legyen tartva, az Önkormányzat azzal a javaslattal fordul az ottélőkhöz, hogy a Három madár a IV-es tónál Egyesület mintájára alapítsanak egy egyesületet, és a használatért cserébe vállalják a terület rendben tartását. Elmondja továbbá, hogy a Délegyházi Horgász Sportegyesület – az Önkormányzat támogatásával - pályázatot nyújtott be, melynek keretén belül a Sirály strandon lehetővé válhat mind a horgászat, mind a terület közösség által történő használata. Felkéri Tímár Miklóst, hogy ismertesse a pályázat részleteit.

**Tímár Miklós** köszönti a megjelenteket. Elmondja, hogy 1973-tól jár Délegyházára, 1979-ben vásárolt telket, mely a Sirály strandra néz. Elmondja, hogy mindig közösségi helyszín volt a partszakasz, melyet senki nem üzemeltetett, vagy tartott karban. Mindig sokan jártak ide fürdőzni, és nem csak helyi lakosok; rengeteg nem délegyházi lakos használta a területet, és a legtöbb probléma pont ezekkel a látogatókkal kapcsolatban merült fel. Ezidáig a terület kezelése két módon történt. Az egyik megoldás az volt, hogy május 31-ig a Horgászegyesület használta és tartotta rendben a területet, nyáron a közösség használta a partot, majd szeptember 30-ától ismét a Horgászegyesület fennhatósága alatt volt a Sirály part. A másik kezelési mód az volt, hogy a halőrházat megkapta valaki, aki cserébe vállalta a terület rendben tartását. Később büfét nyitottak, mellyel vállalták a Sirály part kezelését. Elmondja, hogy 10 évvel ezelőtt, az Önkormányzattal együttműködve, elkészült egy horgászturisztikai projekt, melyben stratégiai pontok kerültek meghatározásra, többek között a terület fejlesztése. Ezzel kapcsolatban kiváló lehetőséget ad a MOHOSZ által kiírt pályázat.

Ezt követően kivetített prezentáción keresztül mutatja be a pályázat célját és részleteit, valamint az épülő úszóstég jellemzőit, előnyeit.

**dr. Riebl Antal** megköszöni a prezentációt, majd átadja a kérdezés lehetőségét a lakosságnak.

**Száv Gergely** kérdezi, hogy lesz-e mosdó a parton, illetve a szigeten horgászók hova tudnak mosdóba menni. Kérdezi továbbá, hogy mekkora lesz a távolság a fürdőzők és a horgászok között, nem fogják-e egymást zavarni.

**Tímár Miklós** elmondja, hogy a parttól 26 m a távolság az első szigetig; átlagosan 25-30 m távolságról beszélünk. Hozzáteszi, hogy hivatalosan tilos a fürdőzés a területen, bár tudja, hogy a gyakorlatban ez egy társadalmilag elfogadott hely a fürdőzésre. Elmondja, hogy a szigetekről csak befelé engedélyezett a horgászat. Hozzáteszi, hogy a horgászok egyébként 100.000 forintot fizetnek évente a horgászatért.

**Gecse János** kifejezi aggodalmát az úszóstéggel kapcsolatban, miszerint annak évente műszaki felülvizsgálatra van szüksége, ami drága. Kérdezi, hogy nem jobb megoldás-e egy fix híd kialakítása.

**dr. Riebl Antal** elmondja, hogy ezt a Horgászegyesület megvitatta és ők döntöttek.

**Tímár Miklós** elmondja, hogy a fix stég kb. 30 millió forintba kerülne és kétévente kötelező műszakilag felülvizsgáltatni. Pont azért döntöttek az úszóstég mellett, mert kisebb a karbantartási igénye, olcsóbb, ráadásul nagy előnye, hogy mobilis. Hozzáteszi, hogy a stég nem egy mindenki által használható stég lesz; kizárólag az arra engedéllyel rendelkezők használhatják.

**Huszár Erika** kérdezi, hogy a Kéktó sétány melyik részén alakítják ki a telkeket.

**dr. Riebl Antal** elmondja, hogy a Sirály part Dunavarsány felé eső részén, ami jelenleg leginkább egy szemetes telep. Kérdezi, hogy a jelenlévők között van-e olyan, aki ott él és vállalják-e a part karbantartását.

**Huszár Erika** kérdezi, hogy az ott élőknek kellene-e rendben tartaniuk.

**dr. Riebl Antal** elmondja, hogy úgy, mint a IV-es tónál élő lakóközösség.

**Huszár Erika** elmondja, hogy nagyon kicsi az a terület, ahol esetlegesen fürdőzni is lehet, ráadásul a szigetekig gyakorlatilag be lehet sétálni.

**dr. Riebl Antal** elmondja, hogy ezzel kb. 1.500 m nagyságú területet adna az Önkormányzat az ott élők kezelésébe.

**Huszár Erika** elmondja, hogy további probléma az, hogy rengetegen járnak oda, két sorban parkolnak a járművek ilyenkor a part mellett.

**dr. Riebl Antal** elmondja, hogy pont emiatt adná az Önkormányzat a lakók használatába, hisz ily módon szabályozhatnák akár a belépési lehetőségeket is.

**Tímár Miklós** hozzáteszi, hogy a Horgászegyesület célja az, hogy a partszakasz zárt legyen a kívülállók számára.

**Bednárik Ilona** elmondja, hogy ha az az amúgy is nagyon kicsi területet lezárják, hol fürdőzhet a lakosság többi része.

**dr. Riebl Antal** elmondja, hogy a délegyházi lakosok használhatnák a partot.

**Bednárik Ilona** elmondja, hogy nagyon messze van a Sirály a faluból indulva, majd érdeklődik, hogy nem lehetne-e közelebb kialakítani egy fürdőző helyet.

**dr. Riebl Antal** elmondja, hogy 3 hivatalos strand van Délegyházán, ahol a lakosok fürdeni tudnak. Ezután a Sirály part környékén élőket kéri, hogy a márciusi közmeghallgatásra gondolják át az egyesület alapításának lehetőségét. Ha nem tudják vállalni, akkor nagy valószínűséggel kénytelen lesz az Önkormányzat vállalkozásba kiadni a Sirály strand üzemeltetését.

**Szántó Péter** kérdezi Tímár Miklóstól, hogy lesz-e mosdó a parton.

**Tímár Miklós** elmondja, hogy a pályázatnak nem része, azonban mobil WC telepítésén gondolkodnak.

**Szántó Péter** elmondja, hogy amennyiben a Sirály lezárásra kerül, aggályos, hogy a part egyéb szakaszait veszik igénybe a Délegyházára látogatók, fürdőzés céljából.

**dr. Riebl Antal** elmondja, hogy ezt az aggályt Szabó Béla is megfogalmazta a legutóbbi képviselő-testületi ülésen. Elmondja, hogy tekintettel arra, hogy hivatalosan mindenhol tilos a fürdőzés, akár rendőri intézkedés is kérhető.

**Szántó Péter** elmondja, hogy a parkolást kellene megoldani. Kérdezi, hogy nem lehetséges-e parkolási díj bevezetése.

**dr. Riebl Antal** elmondja, hogy megvizsgálja az Önkormányzat a lehetőséget.

**Tímár Miklós** hozzáteszi, hogy az a cél, hogy a máshonnan érkezők elszokjanak innen.

**dr. Riebl Antal** elmondja, hogy ha az ott élők az egyesületalapítás mellett döntenek, az alapítás költségeiben anyagi segítséget nyújt az Önkormányzat.

**Frankné Heiszman Györgyi** kérdezi, hogy a csatorna rákötési moratórium nem akadályozza-e a tervezett építkezést a Sirály partnál.

**dr. Riebl Antal** elmondja, hogy tárgyalásokat folytatunk a DPMV Zrt-vel. A szennyvíztisztító kapacitása 10%-kal bővül.

**Simonyi Andrásné** elmondja, hogy a nemrég épült játszótér mellett túl közel parkolnak az idelátogatók, ami veszélyes és ezzel kezdeni kellene valamit, akár kerítést is telepíthetnének a játszótér köré.

**dr. Riebl Antal** elmondja, hogy a jövő évi költségvetésbe betervezésre kerül.

**Huszár Erika** elmondja, hogy a játszótér mellett lakik. Javasol egy nyitvatartási rendet bevezetni, ugyanis késő este már nagyon zavaró a játszótérről érkező zaj.

**dr. Riebl Antal** elmondja, hogy megvizsgáljuk a lehetőségeket.

**Huszár Erika** elmondja, hogy most kerítésként funkcionáló sövény az állatokat nem tartja távol. Elmondja továbbá, hogy rengetegen a rossz játékok lerakatául használják a játszóteret.

**dr. Riebl Antal** elmondja, hogy ezt a kérdést alaposabban meg kell majd vizsgálni.

**Bátori Krisztina** kérdezi, hogy valamelyik tó fürdőzésre történő leválasztása kivitelezhető-e.

**dr. Riebl Antal** elmondja, hogy erre ott van a Nomád Kemping, a Tavirózsa Kemping, illetve a Naturista strand is. Ismét a Sirály part környékén élőkhöz fordul azzal a kérdéssel, hogy véleményük szerint megoldást jelenthet-e az említett egyesület létrehozása.

**Simonyi Andrásné** elmondja, hogy sok a fiatal a környéken, térjenek vissza rá a következő közmeghallgatáson.

**dr. Riebl Antal** elmondja, hogy Szabóné Pál Orsolyát jelöli ki a feladat koordinálására a képviselő-testület részéről.

**Száv Gergely** elmondja, hogy szerinte nem kéne veszni hagyni a Sirály strandot. Javasolja, hogy tegyük fizetőssé külsősök számára a fürdőzést és a parkolást is. Ez lehetne bevételi forrás is.

**dr. Riebl Antal** elmondja, hogy 2010 óta három vállalkozó kapta használatba ingyen ezt a területet, de egy éven belül mindhárom visszaadta. Nem származik olyan nagyságú bevétel, mint amekkora költségekkel jár az üzemeltetés.

**Siklódi Károly** elmondja, hogy egyetértene azzal, hogy kiszorítsuk a máshonnan idelátogatókat, ugyanis Sóderos utcai lakosként, nagy porszennyezést szenved el a megnövekedett autós forgalom miatt.

1. **TÁJÉKOZTATÁS A „DUNAVARSÁNY KÉT IRÁNYÚ ELKERÜLÉSÉT BIZTOSÍTÓ ELKERÜLŐ ÚT ELŐKÉSZÍTÉSE” TÁRGYÚ PROJEKTRŐL**

**dr. Riebl Antal** kivetített térképen mutatja be a tervezett útvonalakat. Elmondja, hogy Dunavarsány nehezményezi a Délegyháza felől érkezők miatt jelentősen megnövekedett forgalmat. Bóna Képviselő Úr kezdeményezte a tárgyalásokat a Dunavarsányt elkerülő út kapcsán, jelenleg három alternatíva létezik, melyek közül a Méhes felé vezető út a legesélyesebb a megvalósításra. Elmondja, hogy az Üdülő sétányt nem érintené az út, sőt két irányban is lehetne közlekedni Pest felé.

**Jakab István** elmondja, hogy a vasútépítés miatt mindenki attól fél, hogy a sűrűn közlekedő vonatok miatt a vasúti átjárókon szinte lehetetlen lesz átjutni, a járművek feltorlódnak és ellehetetlenül a közúti közlekedés. A környéken egyedül Dunaharasztin lesz szinteltolásos átjáró; mind Dunavarsány, mind Délegyháza ez irányú kérését visszautasították. Erre született ez a Dunavarsányt elkerülő út, mint alternatíva.

**Siklódi Károly** elmondja, hogy nem tudja elképzelni, hogy hogyan lehet kivitelezni egy ilyen utat, hisz a magasfeszültségű vezetékeknél van egy kötelező védőtávolság.

**dr. Riebl Antal** elmondja, hogy ezeket a körülményeket is megvizsgálták az illetékesek.

**Siklódi Károly** kérdezi, hogy mit lehet tenni, ha emiatt a beruházás miatt a környéken lévő ingatlanos jelentős értékcsökkenést szenvednek.

**dr. Riebl Antal** elmondja, hogy erre vannak jogi megoldások.

**Kalapács Károly** elmondja, hogy ha ezen kivitelezés megvalósul, és Pest felé a Bugyi-Taksony kereszteződésben lehet majd az 51-es főútra kanyarodni, ott fog ellehetetlenülni az a már most is élhetetlen közlekedés.

**dr. Riebl Antal** elmondja, hogy 5 évvel ezelőtt elhangzott egy tárgyaláson, hogy kész vannak a tervek egy körforgalom kiépítésére, ami sajnos a pénzhiány miatt csúszik.

**Lakos** kérdezi, hogy lehetne-e súlykorlátozást bevezetni az új útra.

**dr. Riebl Antal** elmondja, hogy az nem lehetséges. Sebességkorlátozás viszont nyilvánvalóan lesz.

**Szántó Péter** kérdezi, hogy hogyan lehet majd átjutni az Üdülő sétány egyik oldaláról a másikra.

**dr. Riebl Antal** elmondja, hogy többek között ezért is kezdeményezzük a belterületi úttá nyilvánítást, hisz ez esetben több ágról is lehetne az útra csatlakozni.

**Lakos** elmondja, hogy bármelyik nyomvonalon is valósul meg az út, az ő házához mindenképp hozzáér.

**dr. Riebl Antal** elmondja, hogy kártalanítás keretében érvényesítheti a jogait.

**Lakos** kérdezi, hogy van-e esély védőfal kialakítására.

**dr. Riebl Antal** elmondja, hogy az Önkormányzat mindent elkövet a lehető legkisebb érdeksérelemmel járó megoldás eléréséért.

**Mészáros Attila** kérdezi, hogy miért kell elmenni Bugyiig.

**dr. Riebl Antal** elmondja, hogy nem kell; az 51-esfőúttól Bugyi felé vezető útra vezet ki majd a tervezett új út.

**Mészáros Attila** kérdezi, hogy mikorra várható a megvalósulás.

**dr. Riebl Antal** elmondja, hogy erre nincsenek még információk.

**Lakos** elmondja, hogy aggályos, hogy megnövekedik így a kamionforgalom.

**Jakab István** elmondja, hogy a kamionos forgalom nem növekszik meg, hisz az 51-es főútról nem fognak erre kanyarodni és kerülni.

**Gecse János** kérdezi, hogy van-e értelme petíciót írni az út megvalósítása ellen és az Önkormányzat ezen kezdeményezés mögé állna-e.

**dr. Riebl Antal** elmondja, hogy ez a beruházás a település érdekeivel összhangban áll.

**Szántó Péter** kérdezi, hogy Délegyháza felől hogyan lehet feljutni az útra.

**dr. Riebl Antal** elmondja, hogy a tervek szerint a Vasút sorról.

**Lakos** kérdezi, hogy hol lesz az út másik vége.

**dr. Riebl Antal** elmondja, hogy valahol Dunavarsány és Majosháza között csatlakozik az 51-es úthoz, de ez még kidolgozás alatt van.

**Lakos** elmondja, hogy egyáltalán nem vették figyelembe az ott élők érdekeit.

**dr. Riebl Antal** elmondja, hogy sajnos nincs más lehetséges nyomvonal a földgáz - és villanyvezetékek miatt.

1. **TÁJÉKOZTATÁS A DÉLEGYHÁZA 030/22 HRSZ-Ú INGATLANRA TERVEZETT GYALOGÚT KIALAKÍTÁSÁRÓL**

**dr. Riebl Antal** elmondja, hogy Délegyháza 030/22 hrsz-ú ingatlanra tervezett gyalogút a József Attila meghosszabbításaként fut majd a Nyírfa utcáig. Jelenleg elkészült a kérelem a termelésből történő kivonásra, azonban kiderült, hogy jó minőségű termőföldről van szó, így min. 20 millió forint az út létrehozásának költsége.

**Szabó Csabáné** 18:35-kor megérkezik.

**Frankné Heiszman Györgyi** kérdezi, hogy milyen burkolatot kap az út, illetve lesz-e közvilágítás.

**dr. Riebl Antal** elmondja, hogy az biztos, hogy nem lesz aszfaltozott.

**Lakos** elmondja, hogy indokolt lenne egy gyalogjárda kiépítése a Rakóczi utca és a Diófa utca közötti szakaszra a Nyírfa utcán, ugyanis nagyon veszélyes a gyalogosközlekedés ezen a területen.

**dr. Riebl Antal** elmondja, hogy közlekedésmérnök segítségével megvizsgáljuk a kérdést.

1. **TÁJÉKOZTATÁS AZ ÚJ ÓVODA ÉS BÖLCSŐDE ÉPÍTÉSÉVEL KAPCSOLATBAN**

**dr. Riebl Antal** előljáróban elmondja, hogy a régi sportpályánál épülő új óvoda és bölcsőde építéséről van szó, ami jelenleg 65-70 %-os készültségen áll, majd átadja a szót Csikós-Papp Mónikának.

**Csikós-Papp Mónika** elmondja, hogy az óvoda esetében jelenleg áprilisra tehető a megnyitás időpontja, azonban a bölcsőde kisebb lemaradásban van, leghamarabb májusban lesz megnyitható. Elmondja, hogy amennyiben az óvoda átköltözik az új épületbe, a jelenleg ideiglenesen a Civilek Házánál lévő konténer felszabadul, amibe bölcsődei csoport költözhet. Elmondja továbbá, hogy az új bölcsőde és óvoda beruházással kapcsolatosan kiírt közbeszerzési eljárásban az óvoda esetében 16, a bölcsőde esetében 18 cég indult, így igen hosszas volt az eljárás lefolyása is.

**Száv Gergely** kérdezi, hogy a bölcsőde esetében lesz-e évközbeni felvétel.

**Csikós-Papp Mónika** elmondja, hogy igen, a jogszabályok szerencsére ezt lehetővé teszik.

**Száv Gergely** kérdezi, hogy akkor várhatóan nem lesz elutasítás.

**Csikós-Papp Mónika** elmondja, hogy az idei évben 19 elutasító döntés született, az új bölcsőde pedig 56 férőhelyes. Hozzáteszi, hogy országos szinten is kiemelkedő a településünk gyermekszáma.

**Száv Gergely** kérdezi, hogy 2025-öt követően is lesz évközbeni felvétel a bölcsődébe.

**Csikós-Papp Mónika** elmondja, hogy a fenntartónak is az az érdeke, hogy a bölcsőde teljes kapacitáskihasználással működjön.

**Bednárik Ilona** kérdezi, hogy mi a helyzet a Rózsaharmat Bölcsődével.

**Csikós-Papp Mónika** elmondja, hogy jelenleg az áramszolgáltatással kapcsolatban merültek fel problémák, az építési hatóság pedig nem ad engedélyt végleges áramellátás hiányában.

1. **EGYÉB TELEPÜLÉSÜZEMELTETÉSI ÜGYEK**

**Ádám Krisztina** elmondja, hogy a Határ úton él és a moratórium miatt nincs rákötve a csatornahálózatra, bár szeretné. Elmondja, hogy talajterhelési díj fizetésére szólították fel, azonban a fenti okok miatt nem fizeti be, de nem tudja, hogy ennek mi az ügyintézési módja.

**dr. Molnár Zsuzsanna** elmondja, hogy a szolgáltató által kiállított igazolás szükséges hozzá.

**Ádám Krisztina** elmondja, hogy pont a szolgáltató irányította ezügyben az Önkormányzathoz.

**dr. Molnár Zsuzsanna** ismét elmondja, hogy a szolgáltatói igazolás mindenképp szükséges, azonban ha újból átirányítják, keresse fel az Önkormányzat ügyintézőjét, és megoldást találnak a problémára.

**Száv Gergely** kérdezi, hogy nem lehetne-e a gyalogos forgalom előtt megnyitni a Vackor Bölcsőde és az Egészségház közötti szakaszt, ugyanis a reggeli forgalomban lehetetlenség az óvodánál leparkolni, és bár az Egészségház előtti parkolóban ez megoldható, lényeges kerülővel lehet így eljutni az óvodáig.

**Jakab István** elmondja, hogy az a terület a CBA területe, mégpedig rakodási terület.

**dr. Riebl Antal** elmondja, hogy a Kossuth Lajos utcában 6 férőhelyes parkoló kerül kialakításra.

**Frankné Heiszman Györgyi** kérdezi, hogy történt-e előrelépés a bevásárló központ ügyében.

**dr. Riebl Antal** elmondja, hogy a beruházás kivitelezője a Gerulus Kft, aki két üzemeltetővel is folytat jelenleg tárgyalásokat. Elmondja, hogy bízik abban, hogy 2025. végére megvalósul a beruházás. Hozzáteszi, hogy valószínűleg egy helyi piac is kiépítésre kerül majd.

**Szántó Péter** kérdezi, hogy kérheti-e az Önkormányzat segítségét az Akácos utca talajrendezésében.

**dr. Riebl Antal** elmondja, hogy igen.

**Bednárik Ilona** kérdezi, hogy a könyvtár tetőszerkezetének korszerűsítésével kapcsolatos pályázatról van-e információ.

**Csikós-Papp Mónika** elmondja, hogy még nem jelent meg pályázat.

**dr. Molnár Zsuzsanna** hozzáteszi, hogy a dokumentáció azonban már megvan.

**Lakos** kérdezi, hogy megoldható lenne-e, hogy a Szarvas utcában a talaj a szikkasztó felé lejtsen és ne az ellenkező irányba.

**dr. Riebl Antal** elmondja, hogy természetesen igen. Hozzáteszi, hogy az aszfaltozásra eddig a pályázati pénz hiánya miatt nem került sor.

**dr. Riebl Antal** megköszöni a közösen végzett munkát és bezárja a Közmeghallgatást.

**k.m.f.**

|  |  |
| --- | --- |
| **dr. Riebl Antal**  **polgármester** | **dr. Molnár Zsuzsanna**  **jegyző** |
| **Derzsi Katalin**  **jegyzőkönyv-hitelesítő** | **Márton Gergő**  **jegyzőkönyv-hitelesítő** |